ORDE do 2 de decembro de 2009 pola que se modifica o artigo 12 da Orde do 3 de abril de 2009 pola que se establecen as bases reguladoras que rexerán as axudas destinadas a actividades de fomento para a conservación e a restauración de bens do patrimonio etnográfico de Galicia e se procede á súa convocatoria para o ano 2009.
CONSELLERÍA DE CULTURA E TURISMO — III. OUTRAS DISPOSICIÓNS — 10/12/2009

O 13 de abril de 2009 publicouse no DOG a Orde do 3 de abril de 2009, na que se establecen as bases reguladoras que rexerán as axudas destinadas a actividades de fomento para a conservación e a restauración dos bens do patrimonio etnográfico de Galicia, e se procede á súa convocatoria para o ano 2009.
O artigo 12 establece a documentación que deberán presentar os beneficiarios das axudas para que se proceda ao seu pagamento. Tendo en conta que na base reguladora non se considerou a posibilidade de admitir, con carácter excepcional, a acreditación dos pagamentos de contía inferior a 1.000 euros mediante xustificante de recibo do provedor, aspecto regulado no Decreto 11/2009, do 8 de xaneiro, polo que se aproba o regulamento da Lei de subvencións de Galicia, cuxa aplicación estaba prevista na orde, considérase que, coa finalidade de non causar prexuízos aos beneficiarios das axudas, procede modificar o referido artigo 12 da Orde do 3 de abril de 2009, polo que,
DISPOÑO:
Modificar o artigo 12 da Orde do 3 de abril de 2009, pola que se establecen as bases reguladoras que rexerán axudas destinadas a actividades de fomento para a conservación e a restauración dos bens do patrimonio etnográfico de Galicia, e se procede á súa convocatoria para o ano 2009, que queda redactado como segue:
Artigo 12º.-Xustificación e pagamento.
1. Unha vez concedida e aceptada a axuda, o seu pagamento quedará condicionado a que os beneficiarios presenten a seguinte documentación:
a) Unha memoria da actividade realizada, na que se describan todos os puntos enumerados no artigo 7º.1.h) desta orde unha vez realizada a actuación. Así mesmo, concluirase coa xustificación da adecuación da intervención ás condicións impostas na resolución da concesión. Este documento deberá ser redactado polo director técnico das obras, agás nos casos nos que non se determine a necesidade da redacción dun proxecto técnico para as actuacións, nos que a memoria poderá ser realizada pola propiedade.
b) Unha reportaxe de fotografías en cor do ben obxecto da intervención subvencionada e que reflictan a obra realizada.
c) As copias compulsadas das facturas, ou documentos equivalentes, dos industriais subministradores ou dos contratistas das obras, así como a certificación do director das obras do gasto total realizado axustado ao proxecto autorizado, para as obras nas que se determinase a necesidade de redacción dun proxecto técnico. Estes documentos estarán emitidos conforme a normativa aplicable e xuntaránselle, de ser o caso, os xustificantes de ter aboado as cotas, taxas ou impostos correspondentes. Cando o importe das facturas sexa inferior a 1.000 euros, poderase acreditar mediante xustificante do recibo do provedor.
d) Unha declaración complementaria, actualizada, do conxunto de todas as axudas solicitadas, concedidas ou pendentes de resolución, para a mesma finalidade, das distintas entidades públicas e privadas (modelo anexo II).
e) De acordo co artigo 29.4º da Lei de subvencións de Galicia, cando o importe do gasto subvencionable supere a contía de 30.000 euros, o beneficiario deberá de acreditar ter solicitado un mínimo de tres ofertas de diferentes provedores, con carácter previo á contratación do compromiso para a realización da obra.
2. A xustificación para a percepción da axuda deberá presentarse no prazo máximo de 3 meses desde que se notificou a concesión da axuda e, en todo caso, antes do 15 de novembro de 2009.
No caso de que a xustificación fose incorrecta ou incompleta, a consellería de Cultura e Turismo poderá outorgar, nos termos establecidos no artigo 45 do Decreto 11/2009, do 8 de xaneiro, unha ampliación do prazo establecido para a presentación da xustificación, sempre que este prazo permita a verificación do cumprimento dos requisitos fixados nas bases reguladoras dentro do exercicio orzamentario de 2009.
Santiago de Compostela, 2 de decembro de 2009.
Roberto Varela Fariña
Conselleiro de Cultura e Turismo